С Т А Н О В И Щ Е

на Българската библиотечно-информацонна асоциация

относно:

Стратегия за развитие на електронното управление в Република България 2014 – 2020 г.

Успешното функциониране и развитие на електронното управление е в пряка зависимост от ползваемостта на електронните административни услуги от гражданите и бизнеса. Използването на електронни услуги съкращава значително административното време и намалява прекия сблъсък с бюрокрацията, което е от същностно значение особено за селища, отдалечени от административния център. Редица проучвания в световен мащаб показват, че дори и в страни, в които се предоставят качествени, ефективни и леснодостъпни административни е-услуги, проблемите с цифровото включване и липсата на информационна грамотност у гражданите се явяват съществена пречка. Динамиката на развитие на технологичните решения в областта на административното обслужване обуславя разработването на различни модели на взаимодействие с гражданите.

Една от най-успешните практики в развитите страни е използването на възможностите (технологична обезпеченост, квалифицирани специалисти) на обществените библиотеки за предоставяне на достъп до услугите на електронното управление, вкл. помощ и обучения на гражданите относно електронните административни услуги.

Налице са обективни условия за реализиране на подобен модел на взаимодействие между администрацията и библиотеките, при което ще бъдат спестени значителни финансови разходи:

* Има изградена библиотечна инфраструктура – национална мрежа на обществените библиотеки (Виж: Закон за обществените библиотеки).
* По програма „Глоб@лни библиотеки – България“ в 960 обществени библиотеки в 911 населени места е инсталирано компютърно и телекомуникационно оборудване и е осигурен безплатен интернет достъп. Изградени и оборудвани са 50 обучителни центъра, които могат да се използват за нови целеви обучения.
* 3 000 библиотечни~~те~~ експерти в българските библиотеки вече са преминали различни обучения, свързани с електронното правителство и имат необходимите знания и умения да предоставят квалифицирано обслужване в тази посока.
* Библиотеките като центрове за достъп до обществена информация предлагат възможност~~та~~ за безплатно ползване на терминали за достъп до интернет и по този начин съдействат за използването на различни електронни услуги, включително и тези на електронното управление.
* Гражданите се чувстват по-сигурни в ползването на електронни услуги, ако те са достъпни чрез терминали в библиотеките – институции, които се ползват с обществено доверие и са признат авторитет в предлагането на качествено и надеждно обслужване.
* В библиотеките се провеждат безплатни обучения по компютърна и информационна грамотност за различни възрасти, като в някои библиотеки те включват и допълнителни, надграждащи умения за ползване на електронните административни услуги.

Активното включване на библиотеките в дейностите по популяризиране, достъп и участие на гражданите в електронното управление (стратегическа цел 3) ще доведе до следните положителни резултати:

* Гражданите и бизнесът ще могат да получават компетентна помощ от библиотечните специалисти за ползване~~то~~ на електронните административни услуги.
* Допълнителните обучения на гражданите и бизнеса могат да се реализират в обществените библиотеки без да е необходимо да се изграждат обучителни центрове.
* Позиционирането на алтернативни канали за достъп като терминали и други устройства в обществените библиотеки, ще намали значително разходите за административно обслужване и ще облекчи администрацията в търсене на възможности за изграждане на допълнителни контактни точки.
* Библиотеките ще подпомогнат преодоляването на дигиталното неравенство.